《赵见独示所业并诗次韵谢之》
宋代·周麟之

沅江九肋稀，端问学不学。
向来屠沽辈，过眼褐宽博。
如公负奇才，尚隔云津跃。
昔吾先隐君，早识麟一角。
联翩锦囊句，纡余仍卓荦。
千载埋玉悲，孤芳竟谁擢。
别来二十年，历历记前作。
贱子更百罹，素业守弥属。
余辉忽振耀，如获西山药。
清梦到钧天，求音叩寂寞。
中宵对莲炬，何以称光渥。
辱君琼瑶篇，重愧鼠呼璞。
大轴闚洪源，汹涌千涧落。
一洗胸中尘，豁若春云廓。

作者简介：（1118—1164）泰州海陵人，一说江宁人，字茂振。高宗绍兴十五年进士。历官中书舍人、兵部侍郎，兼给事中。绍兴二十九年，充金国哀谢使，言辞详雅，金人为加礼。次年为同知枢密院事。金主背盟，复奉命出使，以主张俟金来南，尽锐奋击，必能成功，辞之。因被劾，责授秘书少监分司南京，筠州居住。有《海陵集》。